### Beslutningstema

Budgetforslaget for 2023-2026 fremsendes til Kommunalbestyrelsens 1. behandling

### Sagsfremstilling

Torsdag, den 8. september 2022 er der indgået et bredt forlig mellem alle partier i [adresse] for Tønder Kommune om Budget 2023.

Budgetforliget udstikker de økonomiske og indholdsmæssige rammer for budget 2023 samt overslagsårene 2024 – 2026.

Med udgangspunkt i en økonomisk sund og velkonsolideret kommune, viser Kommunalbestyrelsen med aftalen for 2023 økonomisk opbakning og prioritering til at understøtte fokuspunkterne i Tønder Kommunes Visions- og Strategiplan for 2022-2025.

Fokus på disse gør, at Tønder Kommune er – og fortsat skal være - et godt sted at leve og bo og drive virksomhed. Det gælder for vores nuværende borgere, men har også stor betydning i et bosætningsperspektiv. Tønder Kommune skal være attraktiv for både besøgende og tilflyttere, hvilket denne budgetaftale også er udtryk for.

Økonomiaftalen mellem KL og Regeringen for 2023 er en kriseaftale, som markerer et markant skifte i dansk økonomisk politik. Råderummet til kommunerne er stærkt begrænset, hvilket også har haft væsentlig indflydelse på de snævre økonomiske muligheder for Tønder Kommune. På trods af dette, er der gennem en målrettet prioritering blevet plads til:

* et budgetforlig med nye velfærdsinitiativer for i alt 44 mio. kr.
* et anlægsprogram med nye og igangværende projekter for i alt ca. 375 mio. kr. over den 4-årige budgetperiode.

For fortsat at sikre det økonomiske råderum til nye politiske prioriteringer er der løbende sket omprioritering inden for servicerammen. Der er en politisk vilje til at investere i nye tiltag.

Forslaget til 1. behandling baseres på følgende finansiering:

* Kommunal personskatteprocent uændret på 25,3 %
* Grundskyldspromille på 21,24, dog 6,44 for landbrug m.v.
* Statsgaranteret udskrivningsgrundlag for 2023

I forhold til dækningsafgift opkræves i 2023 ét samlet beløb pr. ejendom (tidligere dækningsafgift af grundværdi og forskelsværdi) svarende til det beløb, der er opkrævet i 2021. Der fremsættes lovforslag i 2023, hvor nye promiller for dækningsafgift for offentlige ejendomme fastlægges.

Med denne baggrund ser budgetforslaget således ud:

![](data:image/png;base64...)

Høring:

Budgetforslaget sendes i høring hos de høringsberettigede (HMU, Ældreråd, Handicapråd, Folkeoplysningsudvalg og BUPL) fra den 23. september 2022. Sidste frist for aflevering af høringssvar er den 4. oktober.

Ændringsforslag:

Torsdag den 29. september kl. 12.00 er sidste frist for ændringsforslag fra Kommunalbestyrelsens medlemmer til Økonomiudvalgets 2. behandling af budgettet. Eventuelle ændringsforslag udsendes 30. september til de høringsberettigede.

Takster:

Takster godkendes endeligt i forbindelse med 2. behandling af budgettet.

### Direktionen indstiller, 15. september 2022,

at budgetforslaget for 2023-2026 fremsendes til Kommunalbestyrelsens 1. behandling.

Beslutning fra Økonomiudvalget, 15. september 2022, pkt. 3:

Indstillingen anbefales.

Brian Kristiansen deltog ikke i mødet.

Direktionen indstiller,

at budgetforslaget for 2023-2026 oversendes til 2. behandling, og

at forslaget sendes til høring hos de høringsberettigede fra den 23. september til den 4. oktober 2022.

### Beslutning

Budgetforslaget for 2023-2026 oversendes til 2. behandling.

Forslaget sendes i høring, sidste frist for afgivelse af høringssvar er den 4. oktober 2022. Sidste frist for aflevering af ændringsforslag fra Kommunalbestyrelsens medlemmer er torsdag den 29. september 2022 kl. 12.00.

Nicolaj Iversen deltog ikke i mødet.